PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2012/SP/2/1/008						    Bratislava 15.02.2012

Protimonopolný úrad Slovenskej republiky, odbor zneužívania dominantného postavenia, ako orgán príslušný podľa zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 165/2009 Z. z., v správnom konaní č. 0034/OZDP/2011 začatom z vlastného podnetu dňa 12.10.2011 voči spoločnosti Regio Rail, s.r.o., Nám. Ľ. Štúra 2, 811 02 Bratislava, IČO 36 782 017 vo veci uloženia pokuty za nepredloženie informácií a podkladov požadovaných úradom listom č. 1669/PMÚSR/2011 zo dňa 02.05.2011

r o z h o d o l

1. tak, že nepredložením podkladov a informácií požadovaných Protimonopolným úradom Slovenskej republiky listom č. 1669/PMÚSR/2011 zo dňa 02.05.2011, ktorý bol spoločnosti Regio Rail, s.r.o., Nám. Ľ. Štúra 2, 811 02 Bratislava, IČO 36 782 017 doručený dňa 10.05.2011, pričom lehota na predloženie podkladov a informácií požadovaných listom č. 1669/PMÚSR/2011 zo dňa 02.05.2011 uplynula dňom 07.06.2011, spoločnosť Regio Rail, s.r.o., Nám. Ľ. Štúra 2, 811 02 Bratislava, IČO 36 782 017 dňom 08.06.2011 porušila povinnosť podľa § 40 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 165/2009 Z. z.,  

2. na základe § 38 ods. 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 165/2009 Z. z. tak, že za konanie uvedené v bode 1 tohto rozhodnutia ukladá spoločnosti Regio Rail, s.r.o., Nám. Ľ. Štúra 2, 811 02 Bratislava, IČO 36 782 017 pokutu vo výške 200, - €, slovom dvesto eur, ktorú je povinný uhradiť na účet Protimonopolného úradu Slovenskej republiky č. 7000060793/8180, KS 1118 VS 201221008 vedený v Štátnej pokladnici v lehote 15 dní odo dňa nadobudnutia právoplatnosti tohto rozhodnutia.

Odôvodnenie:

1.	Protimonopolný úrad Slovenskej republiky, odbor zneužívania dominantného postavenia (ďalej len „úrad“) na základe § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) v spojení s § 18 ods. 2  zákona č. 71/1967 Zb. o správnom konaní v znení neskorších predpisov (ďalej len „Správny poriadok“), začal dňa 02.11.2011 voči spoločnosti Regio Rail, s.r.o., Nám. Ľ. Štúra 2, 811 02 Bratislava (ďalej len „Regio Rail“) správne konanie č. 0034/OZDP/2011 vo veci uloženia pokuty podľa § 38 ods. 5 zákona za nepredloženie informácií a podkladov požadovaných úradom listom č. 1669/PMÚSR/2011 zo dňa 02.05.2011. 

2.	Pri preukazovaní, či posudzované konanie napĺňa znaky správneho deliktu nepredloženia požadovaných informácií, úrad aplikoval hmotno-právne normy účinné v čase, kedy k predmetnému konaniu došlo (08.06.2011), t.j. úrad aplikoval hmotno-právne ustanovenia zákona v jeho znení pred účinnosťou zákona č. 387/2011 Z. z. Znenie zákona po účinnosti zákona č. 387/2011 Z. z. neobsahuje hmotno-právne ustanovenia, ktoré by boli pre Regio Rail  priaznivejšie.

3.	Podľa § 44c ods. 2 zákona v znení novely č. 387/2011 Z. z. „Konania začaté a neukončené do 31. decembra 2011 sa dokončia podľa ustanovení tohto zákona účinných do 1. januára 2012 okrem konaní o výkone rozhodnutia o uložení penále začatých a neukončených do 31. decembra 2011, ktoré sa zastavia.“ V tomto správnom konaní teda úrad procesno-právne postupoval podľa zákona v jeho znení pred účinnosťou zákona č. 387/2011 Z. z.

4.	Podľa § 2 ods. 1 zákona sa zákon vzťahuje aj na podnikateľov. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu, 2) ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku. Regio Rail je právnická osoba s právnou formou akciová spoločnosť. V predmete činnosti má zapísané viaceré činnosti. Z vyššie uvedených skutočností vyplýva, že Regio Rail je podnikateľom podľa § 2 Obchodného zákonníka, preto je podnikateľom aj podľa § 3 ods. 2 zákona.

5.	Účastníkom konania podľa § 25 ods. 3 písm. f) zákona v prípade „inom ako uvedenom v písmenách a) až e) ten, o čích právach, právom chránených záujmoch alebo povinnostiach ustanovených týmto zákonom sa má rozhodnúť“. Účastníkom tohto správneho konania je Regio Rail.

6.	Úrad začal vo februári 2011 podľa § 22 ods. 1 písm. a) zákona prešetrovanie v oblasti železničnej nákladnej dopravy. 

7.	Úrad v rámci vyššie uvedeného prešetrovania na relevantnom trhu oslovil viacerých podnikateľov, pričom jedným z oslovených podnikateľov bola spoločnosť Regio Rail. Úrad požiadal Regio Rail o poskytnutie informácií listom 1669/PMÚSR/2011 zo dňa 02.05.2011, ktorý bol Regio Rail riadne doručený dňa 10.05.2011 na adresu sídla spoločnosti zapísanú v obchodnom registri: Regio Rail, s.r.o., Nám. Ľ. Štúra 2, 811 02 Bratislava.

8.	Úrad tiež v tomto liste upozornil Regio Rail, že podnikatelia sú podľa § 40 zákona povinní predložiť úradu požadované informácie a podklady, podrobiť sa preskúmaniu týchto informácií a podkladov, spolupracovať s úradom pri ich preverovaní. Podnikateľovi, alebo právnickej osobe, ktorá nesplní povinnosť predložiť úradu v určenej lehote požadované podklady alebo informácie alebo predloží nepravdivé alebo neúplné podklady alebo informácie, alebo neumožní ich preverenie alebo vstup podľa § 40, úrad uloží podľa § 38 ods. 5 zákona pokutu do 1 % z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 330 eur alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 330 000 eur.

9.	Úrad v liste č. 1669/PMÚSR/2011 zo dňa 02.05.2011 určil lehotu na predloženie podkladov a informácií na 20 pracovných dní odo dňa doručenia tohto listu. List č. 1669/PMÚSR/2011 zo dňa 02.05.2011 bol Regio Rail doručený dňa 10.05.2011, čiže lehota na predloženie podkladov a informácií uplynula dňom 07.06.2011 a spoločnosť Regio Rail bola podľa § 40 zákona povinná predložiť úradu požadované informácie a podklady v takto úradom určenej lehote. Po uplynutí vyššie uvedenej lehoty na predloženie podkladov a informácií požadovaných listom č. 1669/PMÚSR/2011 zo dňa 02.05.2011 nedošlo zo strany Regio Rail k predloženiu týchto podkladov a informácií a úradu nebol doručený žiadny list, ktorého odosielateľom by bola spoločnosť Regio Rail. 

10.	Z vyššie uvedeného vyplýva, že Regio Rail nepredložil v úradom určenej lehote, t.j. najneskôr ku dňu 07.06.2011, podklady a informácie požadované listom č. 1669/PMÚSR/2011 zo dňa 02.05.2011.

11.	Podľa § 40 zákona: „Podnikatelia sú povinní predložiť úradu požadované informácie a podklady, .... .“ Podľa § 38 ods. 5 zákona: „Podnikateľovi, alebo právnickej osobe, ktorá nesplní povinnosť predložiť úradu v určenej lehote požadované podklady alebo informácie ... podľa § 40, úrad uloží pokutu do 1 % z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 330 eur alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 330 000 eur.“

12.	Podnikatelia majú podľa § 40 zákona povinnosť predložiť úradu požadované informácie a podklady v úradom určenej lehote a v prípade nesplnenia tejto zákonnej povinnosti úrad podnikateľovi uloží pokutu podľa § 38 ods. 5 zákona.

13.	Z vyššie uvedeného vyplýva, zo strany Regio Rail dochádza k porušeniu povinnosti dňom 08.06.2011, nakoľko lehota na predloženie podkladov a informácií uplynula dňa 07.06.2011. Za čas spáchania toho deliktu je teda potrebné považovať deň nasledujúci po dni, kedy došlo k uplynutiu lehoty na predloženie informácií.

14.	Na základe vyššie uvedených skutočností úrad dospel k záveru, že konaním spoločnosti Regio Rail došlo k nesplneniu povinnosti predložiť úradu v určenej lehote požadované podklady alebo informácie listom 1669/PMÚSR/2011 zo dňa 02.05.2011 a k naplneniu skutkovej podstaty stanovenej v § 38 ods. 5 zákona.

15.	Podľa § 38 ods. 5 zákona: „Podnikateľovi, alebo právnickej osobe, ktorá nesplní povinnosť predložiť úradu v určenej lehote požadované podklady alebo informácie ... podľa § 40, úrad uloží pokutu do 1 % z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 330 eur alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 330 000 eur.“ Podľa § 38 ods. 10 zákona: „Úrad pri ukladaní pokuty posudzuje závažnosť a dĺžku trvania porušovania ustanovení tohto zákona, porušovania ustanovení osobitného predpisu alebo porušovania podmienky, povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.“

16.	Úrad pri ukladaní pokút štandardne postupuje podľa § 38 ods. 10 zákona a toto ustanovenie sa vzťahuje aj na ukladanie pokút podľa § 38 ods. 5 zákona, aj keď nie je možné vyhodnotiť tie faktory, ktoré sa vzťahujú výlučne k ukladaniu pokút za dohody obmedzujúce súťaž (§ 4 zákona) a zneužívanie dominantného postavenia (§ 8 zákona), ako napr. dopad na trh, veľkosť relevantného trhu, atď. . 

17.	Z hľadiska závažnosti je potrebné zohľadniť skutočnosť, že Regio Rail je v porovnaní s hlavným hráčom na trhu veľmi malá spoločnosť. V dôsledku nesplnenia povinnosti Regio Rail neboli úradu predložené informácie, ktoré by napr. umožnili úradu presnejšie zistiť objem trhu a zároveň veľkosť hráčov na trhu. Avšak vzhľadom ku skutočnosti, že Regio Rail je malá spoločnosť, neposkytnutie informácií v tomto smere nemožno považovať za podstatné sťaženie postupu úradu, nakoľko ich význam pre postup úradu nie je zásadný. Niektoré požadované údaje všeobecného charakteru úrad získal od ostatných účastníkov trhu, ktorí takýmto informáciami disponujú. Úradu neboli predložené len údaje špecifické pre Regio Rail (napr. konkrétne číselné údaje o činnosti Regio Rail). Tieto je možné čiastočne nahradiť odhadom na základe údajov poskytnutých inými subjektami. Úrad preto postupuje v prešetrovaní ďalej aj bez informácií požadovaných od Regio Rail, navyše tieto informácie boli len súčasťou súboru informácií a podkladov požadovaných v rámci daného prešetrovania od viacerých subjektov pôsobiacich na trhu.

18.	Na druhej strane, v prípade niektorých údajov špecifických pre Regio Rail sa jednalo o informácie, kedy je z hľadiska typu prešetrovaných problémov (napr. skúsenosti Regio Rail s prístupom k zariadeniam na tankovanie pohonných hmôt a prístupom k rušňom spoločnosti Železničná spoločnosť Cargo Slovakia, a.s.) dôležité, aby v záujme objektívneho zistenia skutkového stavu odpovedalo čo najviac účastníkov trhu.  Úrad tiež zohľadnil skutočnosť, že spoločnosť Regio Rail vôbec nereagovala na žiadosť úradu a nepredložila žiadne informácie a podklady.

19.	Na základe vyššie uvedeného úrad považuje konanie Regio Rail za menej závažné.

20.	Z hľadiska dĺžky porušovania zákona posúdil úrad konanie Regio Rail nasledovne. Konanie Regio Rail bolo vyhodnotené ako jednorazové konanie, pričom za čas spáchania tohto deliktu sa považuje deň nasledujúci po dni, kedy došlo k uplynutiu lehoty na predloženie informácií. Vzhľadom na to, že ide o jednorazové konanie, nedochádza k zvýšeniu pokuty určenej na základe závažnosti protiprávneho konania.

21.	Úrad neidentifikoval žiadne priťažujúce ani žiadne poľahčujúce okolnosti, ktoré by mohli mať vplyv na posúdenie konania Regio Rail.

22.	Úrad vyzval Regio Rail podľa § 33 zákona aby sa pred vydaním rozhodnutia ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie a to v lehote do 7 pracovných dní odo dňa doručenia výzvy pred vydaní rozhodnutia. Regio Rail na výzvu úradu nereagoval a v stanovenej lehote sa k predmetnej výzve nevyjadril.  

23.	Podľa Výkazu ziskov a strát spoločnosti Regio Rail za rok 2010, ktorý bol úradu predložený Úradom pre reguláciu železničnej dopravy spoločnosť Regio Rail dosiahla v roku 2010 obrat 91 317, - €. Maximálna možná pokuta, t.j. 1% z obratu, ktorú by úrad mohol uložiť je zaokrúhlene 913, - €. Nakoľko v tomto prípade išlo o konanie, ktoré úrad vyhodnotil ako menej závažné, úrad sa pri ukladaní pokuty pohyboval v dolnej tretine maximálnej možnej výšky pokuty (t.j. do cca 300, - €). Na základe vyššie uvedených skutočností úrad stanovil pokutu vo výške 200, - € (t.j. zaokrúhlene 0,22 % z obratu za rok 2010).

24.	Podľa § 38 ods. 5 zákona: „Podnikateľovi, alebo právnickej osobe, ktorá nesplní povinnosť predložiť úradu v určenej lehote požadované podklady alebo informácie ... podľa § 40, úrad uloží pokutu do 1 % z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 330 eur alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 330 000 eur.“

25.	Predchádzajúcim uzavretým účtovným obdobím v čase vydania tohto rozhodnutia je obdobie roku 2010. Spoločnosť Regio Rail dosiahla v roku 2010 obrat            91 317,- € (kópia Výkazu ziskov a strát spoločnosti Regio Rail za rok 2010 bola úradu predložená Úradom pre reguláciu železničnej dopravy). Z uvedeného vyplýva, že uložená výška pokuty (200,- €) predstavuje zaokrúhlene 0,22 % z obratu za rok 2010, t.j. nepresahuje zákonom stanovenú hranicu 1 % z obratu. 

26.	Vzhľadom na zistený skutkový stav úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov možno proti tomuto rozhodnutiu podať rozklad na Protimonopolný úrad Slovenskej republiky, odbor zneužitia dominantného postavenia, Drieňová 24, 826 03 Bratislava v lehote do 15 dní odo dňa jeho doručenia. V zmysle § 61 ods. 1 Správneho poriadku včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov. 

       							       Ing. Martin Rajňák
 riaditeľ odboru zneužívania
  							 dominantného postavenia

Rozhodnutie sa doručí:
Regio Rail, s.r.o.
Nám. Ľ. Štúra 2 
811 02 Bratislava